Polisie gereed vir optogte teen Zuma‘n Optog teen pres. Jacob Zuma in Durban, KwaZulu-Natal (7 April 2017). Foto: Twitter Die SAPD het Sondag gesê hy is gereed vir die beplande protesoptogte wat Maandag en Dinsdag in Kaapstad sal plaasvind in aanloop tot die mosie van wantroue teen pres. Jacob Zuma wat Dinsdag in die parlement aangehoor sal word. Brig. Novela Potelwa, woordvoerder van die polisie, het gesê die Wes-Kaapse polisie en ander wetstoepassingsagentskappe is “operasioneel voorbereid” vir die optogte na die parlement. Volgens Potelwa is ŉ bedryfsplan saamgestel in afwagting op die “skare mense wat in hierdie twee dae op die stad se sakesentrum gaan toesak”. ŉ Gesamentlike bedryfsentrum sal Maandagoggend in werking gestel word en die polisie en ander veiligheidspersoneel sal sterk sigbaarheid op strategiese posisies in die stad handhaaf om seker te maak dat almal veilig is, het Potelwa gesê. “Die ander doel van die ontplooiings is om die vrylike vloei van verkeer te verseker. Die paaie wat in en om Kaapstad gesluit sal wees, sal deur die Stad Kaapstad se verkeersdienste bekendgemaak word. Sake-eienaars word aangeraai om hul oordeel te gebruik ten opsigte van bedryfsure op die twee dae. Optogorganiseerders en deelnemers word aangemoedig om binne die grense van die wet hulself te gedra,” het Potelwa gesê. “As wetstoepassingsagentskappe erken ons burgers se reg om te betoog. Hierdie reg gaan egter gepaard met verantwoordelikheid. Die verwoesting van eiendom, plundering en ander onwettige optrede sal nie geduld word nie.”